Tryggingasjóður innstæðueigenda í Bretlandi ( FSCS ) hefur selt eftirstandandi kröfur sínar á hinn gjaldþrota banka Kaupþing Singer & Friedlander ( KFS ) . Alls fékk sjóðurinn 17,8 milljónir punda fyrir eftirstandandi kröfur sínar þegar þær voru seldar til Tavira Securities Limited . John Glen , einn aðstoðarfjármálaráðherra Bretlands , tilkynnti breska þinginu um þessa þróun með skriflegri tilkynningu sem var birt á mánudag . Þar með lýkur beinum afskiptum ríkissjóðs Bretlands af Kaupþingi , tæpum ellefu árum eftir að þau hófust í bankahruninu þegar breska ríkið ákvað að lána tryggingasjóðnum svo hann gæti greitt fyrir flutning á innlánum þeirra 157 þúsund viðskiptavina sem nýtt höfðu sér Edge-netreikninga Kaupþings til að ávaxta innlán sín yfir til hollenska bankans ING . Alls lánaði ríkissjóður Bretlands tryggingasjóðnum 2,6 milljarða punda til að standa undir þeim greiðslum sem hann þurfti til þessa . Á móti eignaðist hann kröfur á þrotabú KFS . Tryggingasjóðurinn hefur endurgreitt þessa upphæð til breska ríkissjóðsins auk vaxta upp á 146 milljónir punda . Útgreiðslur úr þrotabúi Kaupþing Singer & Friedlander til ríkissjóðs Bretlands fyrir síðustu greiðsluna námu 421 milljónum punda . Icesave-reikninganna þekkja flestir , og þau vandamál sem þeir náðu að baka íslenskri þjóð . Ástæða þess að þeir ollu þeim skaða sem þeir gerðu var að starfsemi Landsbanka Íslands í Bretlandi , sem tók á móti innlánunum sem söfnuðust , var í útibúi frá íslenska móðurbankanum . Auglýsing Því féll ábyrgð á lágmarksgreiðslum á innstæðunum sem þurfti að greiða út við þrot Landsbanka Íslands á íslenska tryggingasjóð innstæðueigenda , sem átti ekki fyrir þeim . Bretar og Hollendingar ákváðu að greiða út lágmarkastrygginguna og reyna svo að rukka Ísland . Úr varð Icesave málið sem leystist á endanum fyrir EFTA-dómstólnum snemma árs 2013 , þar sem því var hafnað að Ísland hefði brotið geg Evróputilskipun um innstæðutryggingar með því að greiða ekki eigendum Icesave reikninga lágmarksinnstæðutryggingu . Þrotabú Landsbankans átti á endanum fyrir öllum greiðslunum og kláraði að greiða þær í janúar 2016 . Indriði Þorláksson , fyrrverandi ráðuneytisstjóri í fjármálaráðuneytinu sem mikið að Icesavemálinu , hélt því fram að greiðslur frá Íslandi í gjaldeyri vegna innstæðna í útibúum Landsbanka Íslands í Bretlandi og Hollandi hafi á endanum verið 53,5 milljörðum króna umfram þann höfuðstól sem ríkin höfðu yfirtekið . Kaupþing tók einnig þátt í því að bjóða mjög háa vexti fyrir netinnlán til að verða sér úti um laust fé á síðustu misserum starfsemi sinnar . Það var gert í gegnum Kaupthing Edge netreikninganna . Sá banki gerði það hins vegar í gegnum dóttufélög , meðal annars Kaupþing Singer & Friedlander í Bretlandi . Því voru innlánin ekki á ábyrgð hins íslenska Tryggingasjóðs innstæðueigenda heldur sjóða í þeim löndum þar sem dótturfélögin störfuðu . Þann 8. október 2008 ákvað breska fjármálaeftirlitið ( FSA ) að banna Kaupþing Singer & Friedlander að taka við nýjum innlánum og ákvörðunin átti að taka gildi síðar þennan sama dag . Í kjölfarið voru Edge netreikningarnir fluttir til hollenska bankans ING Direct N.V. Þessi ákvörðun var tekin til að vernda almannahagsmuni og tryggja stöðugleika breska fjármálakerfisins , samkvæmt skjölum frá breskum eftirlitsstofnunum , við aðstæður þar sem FSA taldi að Kaupþing Singer & Friedlander uppfyllti ekki lengur skilyrði fyrir starfsleyfi til að taka við innlánum . Klukkan 14:49 þennan sama dag , 8. október 2008 , var Kaupþing Singer & Friedlander settur í greiðslustöðvun . Daginn eftir féll móðurbankinn , Kaupþing á Íslandi . Þann 20. október 2009 komst breskur dómstóll að þeirri niðurstöðu að flutningur Edge innlánanna frá Kaupþingi Singer & Friedlander hefði verið bæði málefnalegur og löglegur . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .